Žurnalo svečias

Aktorystė – pašaukimas ir gyvenimas

Daiva Vilkickienė

Rokiškio Juozo Keliuočio viešosios bibliotekos direktorės pavaduotoja

Kaip saulės šypsnys, kurio taip stigo vieną lietingą spalio popietę – susitikimas su teatro ir kino aktoriumi Donatu Banioniu. Nei pora savaičių anksčiau, nei tądien jis nebuvo nusiteikęs bendrauti, tačiau netikėtai sutiko ir atvėrė savo namų duris. Nesitikėjau ypatingo priėmimo, tačiau vos peržengus buto slenkstį, pasitiko pats šeimininkas ir miela jo pagalbininkė Olga (kaip tyliai tarstelėjo aktorius – baltarusė). Koridoriaus kamputyje palikusi varvantį skėtį, permirkusias kojas įmovusi į pasiūlytas jaukias šlepetes, pasodinta ant sofos šalia aktoriaus, bandžiau surinkti pabirusius klausimus. Jaudulį nuėmė staigmena – aktorius paprašė Olgos, kad mus nufotografuotų. Kadras pavyko iš kelinto karto, o nuotrauka pažadėta sekančiam susitikimui.

Nesitikėjau ir ypatingo pokalbio – Maestro užsiminė, kad gyvenąs ramų pensininko gyvenimą, kad nieko naujo neturįs pasakyti – tiek daug ir visko prirašyta, kad dviračio jau nebeišrasi. Aš to ir nesiekiau. Tiesiog norėjau skaityti gyvą legendą kaip įdomią knygą, pajausti, kuo kvėpuoja ir gyvena Aktorius iš didžiosios raidės, visą gyvenimą pašventęs žmogiškos esmės paieškoms teatre ir kine. Žvelgiau į mielą, rodos, laiko visai nepaliestą, garbaus amžiaus, apvalaus jubiliejaus prieslenkstyje (balandžio 29 d. Donatui Banioniui sueis 90 metų) oriai besilaikantį kultūros aristokratą – ir vien nuo to buvo gera. Akys užkliuvo už gausybės nuotraukų, portretų, iškabintų ant sienų ir sudėliotų bufete, už stalo, spintelės stiklo priklijuotų ir užkaišiotų lapelių su įvairiais užrašais. „Kad viską atsiminčiau“, - sekė valiūkiškos šypsenos palydėtas Donato Banionio atsakymas. Palikau **„**savo autografą” ir aš, panorusi pasiskolinti išsinešimui keletą fotografijų ir prisiekusi jas grąžinti.

Iš pradžių sunkiai užsimezgęs pokalbis vėrėsi prisiminimų spalvomis. Buvau kažkur skaičiusi, kad Donatas Banionis į teatrą pateko atsitiktinai ir man pasirodė keista, nes mūsų pokalbio metu suvokiau, kad aktorystė jau slypėjo jo prigimtyje, tereikėjo tik kibirkšties, kuri įskeltų ugnį. Kiek save atmena, aktorius mėgo vaidinti nuo pradinės mokyklos laikų, o vaikystėje pamatytas pirmasis spektaklis ir buvo aktorystės liepsnos žiežirba. Nors iki ugnies žaismo ir žvaigždėto spindesio dar laukė ilgas kelias.

 Rodos, kad būnant vienu geriausių mokinių klasėje, pradinę baigus penketais, turėjo atsiverti bet kokio mokslo vartai, tačiau kliudė padėtis namuose – išsiskyrus tėvams, sesei likus gyventi su mama, o jam su tėvu – Donatas Banionis jautėsi kaip primestinis sūnus. Tėvo, pasak aktoriaus, aršaus komunisto sprendimu, kad vaikinas nesėdėtų jo naujai šeimai ant sprando, nepaisant jaunuolio norų, teko mokytis amato. Ryšys su mama, o vėliau ir su tėvu, palaipsniui visai nutrūko…

Nesunku įsivaizduoti, kad iš meniškos sielos jaunuolio būtų išėjęs galbūt nemažiau kūrybingas keramikas, tačiau aktorystės genas surado jį būtent amatų mokykloje. Lemties dėka keramiko specialybės mokėsi ir vėliau, jau teatre, Donato Banionio kolega tapęs Vaclovas Blėdis, kuris kaip viesulas įtraukė jaunuolį į aktorinio gyvenimo verpetą. Donato Banionio aktorystės pradžia ir pagrindai neatsiejami nuo teatro Mekos – nuo Juozo Miltinio ir Panevėžio teatro. Į sceną patekęs septyniolikos, D.Banionis visą gyvenimą liko ištikimas Panevėžio dramos teatro režisieriaus Juozo Miltinio įskiepytoms idėjoms. Aktorius juo žavėjosi, mokėsi iš jo, gerte gėrė perduodamą patirtį, požiūrį į gyvenimą. Tėvas ir mokytojas, asmenybė, mokiusi teatre ne vaidinti, o gyventi,- tokiais žodžiais J.Miltinį apibūdina aktorius. Ir priduria: Aš nepasiekiau tokio lygio, koks buvo J.Miltinio ir nesutikau tokio lygio režisieriaus. J. Miltinio teatras išmokė suvokti savo, žmogaus ir teatro esmę, užsiauginti storą odą, neleidusią sužvaigždėti ir atsparią bet kokiai kritikai.

Paklausus apie dramos studijoje filosofijos pagrindus ir meno istoriją dėsčiusį „Naujosios Romuvos“ įkūrėją ir redaktorių Juozą Keliuotį, Juozo Miltinio bendražygį, gyvenusį tomis pačiomis prancūziškos kultūros vizijomis, – Donatas Banionis patikslino, kad Juozas Keliuotis nebuvo etatinis dėstytojas, bet dažnai buvo kviečiamas pokalbiams apie meną, filosofiją, kultūrą. Pasak D.Banionio, tai buvo išties įdomi, spalvinga, neeilinė asmenybė, neabejotinai išplėtusi aukštosios kultūros ir mokslų neragavusias jaunųjų aktorių meno suvokimo ribas, klojusi bendruosius kultūrinio išsilavinimo pamatus.

 Visą straipsnį skaitykite žurnale

2013 11 28